KOMISIJOS REGLAMENTAS (EB) Nr. 1805/2005
2005 m. lapkričio 3 d.
iš dalies keičiantis Reglamentą (EB) Nr. 356/2005, nustatantį išsamias pasyviųjų žvejybos įrankių ir spindulinių tralų ženklinimo ir identifikavimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. spalio 12 d. Tarybos reglamentą (EEB) Nr. 2847/93, nustatantį bendros žuvininkystės politikos kontrolės sistemą (1), ypač į jo 5 straipsnio c punktą ir į 20a straipsnio 3 dalį,
kadangi:
(1)
Vykdant bendrąją žuvininkystės politiką turėtų būti patikslintas pasyviojo žvejybos įrankio žymėjimas ir identifikavimas. Todėl buvo priimtas 2005 m. kovo 1 d. Komisijos reglamentas (EB) Nr. 356/2005, nustatantis išsamias pasyviųjų žvejybos įrankių ir spindulinių tralų ženklinimo ir identifikavimo taisykles (2).
(2)
Valstybių narių sukaupta patirtis ir jų naujausios rekomendacijos įrodo, kad tarpinių nurodomųjų plūdurų išdėstymas kaip reikalaujama Reglamento (EB) Nr. 356/2005 14 straipsnyje kelia tam tikrų praktinių sunkumų.
(3)
Tarpinių nurodomųjų plūdurų išdėstymo atstumai turi būti peržiūrėti, atsižvelgiant į konkrečias skirtinguose Bendrijos žvejybos rajonuose vyraujančias sąlygas.
(4)
Šiame reglamente numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 356/2005 14 straipsnis pakeičiamas taip:
„14 straipsnis
Tarpiniai nurodomieji plūdurai
1. Tarpiniai nurodomieji plūdurai pritvirtinami prie ilgesnio kaip 5 jūrmylės pasyviojo žvejybos įrankio tokiu būdu:
a)
tarpiniai nurodomieji plūdurai išdėstomi ne didesniais kaip 5 jūrmylės atstumais taip, kad jokia ilgesnė kaip 5 jūrmylės žvejybos įrankio dalis neliktų nepažymėta;
b)
tarpiniai nurodomieji plūdurai pasižymi tokiomis pat charakteristikomis kaip ir galinis nurodomasis plūduras rytiniame sektoriuje, tačiau jų vėliavos yra baltos spalvos.
2. Nukrypstant nuo 1 pastraipos, tarpiniai nurodomieji plūdurai Baltijos jūroje pritvirtinami prie ilgesnio kaip 1 jūrmylė pasyviojo žvejybos įrankio. Tarpiniai nurodomieji plūdurai išdėstomi ne didesniais kaip 1 jūrmylės atstumais taip, kad jokia ilgesnio kaip viena jūrmylė žvejybos įrankio dalis neliktų nepažymėta.
Tarpiniai nurodomieji plūdurai pasižymi tokiomis pat savybėmis kaip ir galinis nurodomasis plūduras rytiniame sektoriuje, išskyrus tai, kad:
a)
vėliavos yra baltos spalvos;
b)
prie kiekvieno penktojo tarpinio nurodomojo plūduro yra įtaisytas radaro atšvaitas, kuris atspindi ne mažiau kaip dvi jūrmyles.“.
2 straipsnis
Reglamento (EB) Nr. 356/2005 15 straipsnis pakeičiamas taip:
„15 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Jis taikomas nuo 2006 m. sausio 1 d.“.
3 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. lapkričio 3 d.